Jakab levele I.
Amiben Luther tévedett
Jak 1,1-18
Lekció: Péld?
Luther tévedett. Nem a megigazulás tanításában vagy abban, hogy elszakadt a római egyháztól, amikor világossá vált, hogy reformációról szó sem lehet az egyházon belül. Hanem abban, hogy Jakab levelét „szalmalevélnek” tartotta. Bár Luther nem zárta ki a kánonból Jakab levelét, ám a hitből való megigazulást tanító elsődleges könyvekkel szemben csak másodlagos, kevés haszonnal bíró írásként tekintett rá.

Nem így van, szeretett budapesti gyülekezet. Jakab levelét nemcsak nem kell kizárnunk a kánonból, hanem ebből következően minden egyes szava értékes drágakő, és nem szalma. Noha majd látni fogjuk, hogy a 2. fejezetben mi okozott fejtörést Luthernek, és mi indította a nagy reformátort e kétes kijelentésre, azonban remélem, hogy az elkövetkező pár hétben Jakab levele értékes áldásul fog szolgálni számunkra. 
Hiszen mi a célja Jakab levelének? A Zsidó levéltől eltérően nem Krisztus istenségének és áldozatai munkájának részletezése, hanem az élő hitről való tanítás. Már rögtön a levél elején világossá válik előttünk a megírás oka: 

„1Jakab, Istennek és az Úr Jézus Krisztusnak szolgája, üdvözletemet küldöm a szétszórtságban élő tizenkét törzsnek. 2Teljes örömnek tartsátok, testvéreim, amikor különféle kísértésekbe estek, 3tudva, hogy hitetek próbája állhatatosságot eredményez. 4Az állhatatosság tökéletes cselekedetet jelent, hogy tökéletesek és hibátlanok legyetek, minden fogyatkozás nélkül.” (Jak 1,1-4)
Jakab, a Jeruzsálemben élő apostol ír a szétszórtságban élő keresztyén zsidóknak („tizenkét törzs”). Tudjuk, hogy az üldözés miatt a zsidókeresztyéneknek el kellett hagyniuk Jeruzsálemet (ApCsel 8,1), így szülőföldjüktől távoli helyekre kerültek, új kísértések közé Azonban Jakab nem mond le az ő pásztorolásukról. Azt akarja, hogy tökéletesek, teljesek legyenek a hitükben. Erről szól Jakab levele: hogyan lehetnek teljesek a hitben, hogyan válhatnak olyan keresztyénekké, akiknek hite életük minden területén megnyilvánul és növekszik. Vagyis Jakab gyakorlati, valós segítséget kíván nekünk nyújtani a hitélet területén. 
Elég beleolvasni a levélbe ahhoz, hogy tapasztaljuk, Jakab levelének stílusa más, mint a többi újszövetségi levélé. Nincs egy átfogó mondanivaló, mint pl. a Római levélnél, hanem több, hangsúlyos téma is előkerül: bölcsesség, gazdagság-szegénység, beszéd stb. Nincs egy világos, egyenes felépítésű logikai szerkezet, hanem a jellegzetes témák újra és újra előkerülnek a levélben. Jakab nagyon sok képet és illusztrációt használ. Ráadásul Jakabnál találjuk az összes újszövetségi írás közül a legtöbb felszólítást. Ha a Biblia más könyvei között kellene „társat” keresni Jakab leveléhez, akkor azt a Példabeszédekben találhatnánk meg. Salamon írására is jellemző a sok felszólítás, illusztráció és egyenes felépítés hiánya. Bátran mondhatjuk tehát, hogy Jakab levele a bölcsességirodalom újszövetségi megfelelője, amely mindenek előtt arról tanít, hogyan lehetünk bölcsek, istenfélők ebben a világban.
Még egy utolsó bevezető megjegyzés. A levél szerzője Jakabként azonosítja magát. A Szentírásban több Jakab is előfordul: az apostolok közül kettőt is hívtak így. Ám a legvalószínűbb az, hogy a levél szerzője nem a tizenkettőhöz tartozó Jakabok közül való, hanem Jakab, az Úr Jézus (fél)testvére. A korai egyháznak ő volt az egyik legbefolyásosabb alakja, az első jeruzsálemi zsinaton (ApCsel 15) tartott beszéde is hasonlóságot mutat ezzel a levéllel. Róla azt tudjuk, hogy Jézus földi élete alatt szkeptikus és hitetlen volt (Jn 7,5), és valamikor a feltámadott Krisztussal való találkozása (1Kor 15,7) után vált hívővé. Szívén viselte a zsidók sorsát (ApCsel 21,18-25). Kr. u. 62-ben halt mártírhalált Jeruzsálemben: egyes források szerint miután ledobták a templom karzatáról, botokkal verték agyon (Eusebius), míg mások szerint a templom párkányáról taszították le, és így lelte halálát (Hegesippus).
1. Tartsd szem előtt a próbák célját!
Jakab levele az élő, kiteljesedett hitről fog minket tanítani. A mai szakaszunk témája az élő hit és a kísértések, vagyis a Szentlélek most arról tanít minket, hogy kell a hívő embernek helyesen viszonyulnia a kísértésekhez. Négy fogódzót ad ebben nekünk Jakab.
Először is tartsd szem előtt a próbák célját! „2Teljes örömnek tartsátok, testvéreim, amikor különféle kísértésekbe estek!” Megdöbbentő szavak ezek: teljes örömnek tartani a kísértéseket? Örülni a próbákban is? Hiszen nem szeretjük a fájdalmat, a nélkülözést, a lelki küzdelmet – hogyan lehet ezt örömnek, ráadásul teljes örömnek tartani? 
Azonban Jakab nem áll meg ennél a felszólításnál, hanem megadja a miértet is: „2Teljes örömnek tartsátok … 3tudva, hogy hitetek próbája állhatatosságot eredményez. 4Az állhatatosság tökéletes cselekedetet jelent, hogy tökéletesek és hibátlanok legyetek, minden fogyatkozás nélkül.” Vagyis életünk próbái kitartást (állhatatosságot) munkálnak, olyan kitartást, amely az életünk minden területén meglátszik. Amikor Jakab azt mondja, hogy a próbák célja a tökéletesség és hibátlanság, itt nem a bűn nélküli állapotra gondol. A Szentírás más helyen világosan tanítja, hogy nem lehetséges a keresztyén számára a bűn nélküliség elérése ebben a földi életben. Hanem Jakab szemei előtt egy olyan keresztyén jelenik meg, akinek élete minden területen érintve van. Aki nem csupán ismeretben és mondjuk türelemben növekszik, hanem jellemének minden oldala képzés alatt van. A cél ez a teljes, fogyatkozás nélküli hit, a krisztusi jellem. Ehhez szükségesek a próbák.
Kedves gyülekezet, ezért kell örömnek tartani minden Isten által adott próbát – legyen az testi gyengeség, munkahelyi nehézség, anyagi gondok vagy bűnökkel és jellemgyengeségekkel való harc. Ám ne legyen félreértés: Jakab nem azt mondja, hogy érezzük örömnek, hanem tartsuk örömnek. Még kifejezőbben úgy lehetne visszaadni: „Vezessétek magatokat arra a gondolkozásra, hogy teljes örömnek tartsátok, amikor különféle kísértésbe estek.” Nem az kedves Istennek, hogy magunkba roskadunk, amikor nehézségek vannak életünkben, vagy egyedül érezzük magunkat. Sem nem kedves az Úrnak az, ha másokat támogatunk abban, hogy sebeit nyalogassa. Hanem a feladat az, hogy magunkat és másokat együttérzéssel vezetni arra a gondolkozásra, amikor meglátjuk a próbák hasznát: Isten igenis a képben van, nem felejtkezett el rólunk, és ezt a sebet is használja lelki formálásunkra.
Ha tehát, szeretett testvérek, sikeresen meg akarunk állni a próbákban, akkor először is emlékeznünk kell a dicsőséges célra: Isten teljes hitet és üdvösséget ad nekünk, ha örömnek tartjuk és kitartunk a próbákban. Eszembe jut, hogy amikor még nővéremmel együtt laktam, több alkalommal készítettünk tejszínhabot. A történet mindig hasonlóan kezdődött: nővérem kezdte nagy buzgón (kézzel) a tejszín habbá verését, ám semmi látható eredménnyel. Majd egy idő után csalódva átadta nekem, hogy ez nem megy, csináljak vele, amit akarok. Amint hozzám került, általában fél percen belül kemény hab lett belőle – ugyanis csak ennyi kitartás kellett még a végéhez. Sokszor keresztyénként is elfáradunk, levesszük szemünket arról a dicsőséges célról, amihez a próbák minket segítenek minket, és talán röviddel a vége előtt feladjuk, és elbukunk.
2. Szerezz bölcsességet!
Azonban Jakab meg akar ettől kímélni minket, és egy újabb segítséget ad nekünk. Hiszen mondhatod azt: „De hát nekem nem megy ez a kitartás, én gyenge vagyok, nem tudom örömnek tartani a kísértést!” És végső soron igazad van! Tényleg nem megy ez könnyen senkinek sem. Ezért mondja Jakab: „5Ha pedig valakinek közületek nincsen bölcsessége, kérje Istentől, aki mindenkinek készségesen és szemrehányás nélkül adja, és megkapja.” Bölcsességre van szükségünk ahhoz, hogy a hitben kitartva megállhassunk.
De mi a bölcsesség? A Péld 9,10 a következőt mondja: „10A bölcsesség kezdete az ÚR félelme, és a Szentnek ismerete ad értelmet.” Vagyis nem tudásra vagy ismeretre van szükségünk, hanem istenfélelemre, azaz annak felismerésére, hogy kicsoda Isten, és hogyan életünk neki tetszően. A bölcsesség tehát egy gyakorlati képesség, hogy a Szentírás igazságait képesek vagyunk alkalmazni az életünk gyakorlati problémáira. 
A bölcsesség azonban nem jön automatikusan – sem a tapasztalataink vagy az életkorunk növekedésével. Isten bölcsességét csak egy úton szerezhetjük meg: Istentől! Azonban van itt bátorítás számunkra, kedves testvérek: ha kérjük, Isten készségesen és szemrehányás nélkül ad nekünk. Készségesen, azaz bármiféle fenntartás és neheztelés nélkül. Szemrehányás nélkül, azaz nem lehordva, hanem örömmel. Isten örömét leli abban, hogy gyermekei kérését meghallgassa, és segítse őket az engedelmességben. 
De hogyan kaphatjuk meg ezt a bölcsességet? A Péld 2,6 a következőt mondja: „Mert az ÚR ad bölcsességet, szájából ismeret és értelem származik.” A bölcsességet nem kapjuk meg „sült galamb” módjára, hanem Isten adja a szájából származó kijelentés alapján. Ezt erősíti meg a 19. zsoltár: „Az ÚR bizonyságtétele bizonyos, bölccsé teszi az együgyűt.” (Zsolt 19,8) Ezért nélkülözhetetlen a mindennapos igetanulmányozás vagy a hirdetett igére való figyelés, kedves testvérek. Ezért nem mindegy, hogy olvasod-e, kutatod-e, elmerülsz-e Isten Igéjében. Mert ha könnyelmű, lusta, felületes vagy, akkor a bölcsesség forrásától fosztod meg magad. Azonban azt is mondanunk kell, hogy az igetanulmányozás nem csupán egy intellektuális erőfeszítés. Jakab világosan mondja, hogy kérjük a bölcsességet Istentől. Vagyis az imádkozás is elengedhetetlen. Az imádságainkban valljuk meg az Istenre szorultságunkat, és kérjünk világosságot, hogy bölcsességet nyerjünk a Szentírásból. Imádság és igetanulmányozás – így juthatunk bölcsességre.
Szókratészról jegyezték fel, hogy egy alkalommal egy büszke ifjú kereste fel, és a következőt mondta: - „Ó, nagy Szókratész, a tudásért jöttem hozzád.” Szókratész felismerve az ifjú nagyképűségét, keresztül vezette a városon, le a tengerig, sőt be a tengerbe, amíg csak mellkasáig ért a víz. Majd erős kezét az ifjú vállára tette, és a víz alá nyomta. Harminc másodperc múlva felengedte, és megkérdezte tőle:

- „Mit akarsz?”

- „Tudást, ó, nagy és bölcs Szókratész.” – jött a válasz. 

Erre Szókratész megint a víz alá nyomta, ezúttal negyven másodpercig. Ismét megkérdezte:
- „Mit akarsz?”

- „Tudást, ó, csodálatos Szókratész.” – felelte az ifjú immár erősen zihálva.

Majd egy újabb víz alá kényszerítés jött. Harminc, negyven, ötven, hatvan másodperc telt el. 

- „Mit kérsz?” – jött újra a válasz.

Az ifjú teljesen eltorzult arccal, minden erejével a levegő után kapkodva így válaszolt: „- Levegőt!”

- „Amikor annyira akarod a tudást, mint imént a levegőt, akkor majd megkapod azt.” – hangzott Szókratész tömör válasza.
 
Azt hiszem, hogy sokszor mi is így vagyunk bölcsességgel, szeretett testvérek. Akarjuk azt, de nem eléggé – mert mintha nem is látnánk igazán, hogy mennyire rászorulunk, hogy Isten tanítson minket. Azt gondoljuk, hogy megvan a teológiai ismeretünk, talán a Bibliát is végigolvastuk egy-kétszer, és tudjuk rendezni a dolgainkat. Azonban a bölcsességünk ismerete a mindennapi, gyakorlati helyzetekben nyilvánul meg. Az ismeretek jobb keresztyénné tettek-e téged? Milyen a hited a próbák alatt? Zúgolódva, feladva, elcsüggedve veszed-e életed nehézségeit? Bárcsak meglátnánk, hogy milyen kevés is a gyakorlati bölcsességünk, és mennyire szükségünk van az Úr segítségére, hogy a kísértések között megállva kitarthassunk. 
Azonban mindezt hittel kell kérnünk. Isten nem díjazza a kétkedő, kétszínű kérést. „6De kérje hittel, semmit sem kételkedve, mert aki kételkedik, hasonló a tenger habjához, amelyet a szél hajt és ide-oda hány. 7Mert ne vélje, hogy kaphat valamit az Úrtól 8az ilyen kétszívű és minden útjában állhatatlan ember.” Isten utálja a kétséget, ha szánkkal kérünk valamit, de szívünkkel nem bízunk abban, hogy Ő megadja. Ugyanígy utálja a kétszínűséget: ha kérünk ugyan valamit imánkban, de szívünkben inkább másra vágyunk. Ha ezeket ismernéd fel magadban, akkor először valld meg a kétség bűnét, és légy őszinte Isten előtt. Máshogy nem jutsz bölcsességhez.
A bölcsesség fontosságát Jakab egy „örökzöld” témán, az anyagiakhoz való viszonyuláson mutatja be. Nem hiszem, hogy lenne keresztyén, akit ez érintetlenül hagyna. Régebben beszélgettem egy idős keresztyénnel, aki ugyan teljesen rendezett anyagi körülmények között él, mégis megkísérti, hogy mit ér az élete, ha kollégáihoz képest ő szegénynek mondható? 
Mi a megoldás ebben a helyzetben? Az, ha felvesszük Isten nézőpontját. Ha valaki szegény valamiben, dicsekedjen azzal, hogy az Úrban mindene megvan! Ha valaki gazdag? Dicsekedjen azzal, hogy Isten előtt semmi, Isten nélkül semmije nem lenne. Ám ahhoz, hogy így tudjunk gondolkozni, bölcsességre van szükségünk – amit egyedül az Úr adhat meg, ha hittel kérjük. 
3. Kezd el a harcot a kísértésekkel – már a szívben!

Jakab harmadik tanácsa a kísértésekkel való küzdelemben segít. „13Senki se mondja, amikor kísértésbe esik, hogy Isten kísért engem, mert Isten gonoszsággal nem kísérthető, ő maga pedig senkit sem kísért.” Sokszor az egyik első reakciónk a kísértésekben az, hogy menekülünk a felelősség alól. Ilyeneket mondunk: „Végtére is Isten engedte meg ezt a helyzetet.” Vagy azt, hogy „az ördög vett rá”, „az óemberem akarta”, „a körülmények kényszerítettek”. Azonban félreértés ne essék: a bukásért mi vagyunk felelősek, nem Isten. Ő próbába helyez minket, azonban a megállásban vagy elbukásában a felelősség a miénk.

Éppen ezért jó, ha megismerjük a kísértés „pszichológiáját”. Jakab egy három lépcsős folyamatot mutat be nekünk. Először jön a kívánság: „14mindenki kísértésbe esik, amikor vonja és csábítja tulajdon kívánsága.” A kívánságaink még nem feltétlenül bűnök magukban (Lk 22,15; Fil 1,23) – azonban a kívánság a csali, amely később bűnre vezet. Különösen azért veszélyes, mert a bűn ezen a ponon még nem olyan feltűnő. John Newton mondta, hogy az ördög ritkán kísért egyből nagy bűnnel. Egy nyers farönköt nem tud a gyufa meggyújtani. Azonban egy kis forgács, néhány gyújtósnak való ág, majd úgy a gyufa – és könnyen elintézi még a nyers rönköt is.
 Így van a kísértésekkel is: először a kívánság gyújtósával próbál minket tűzre gyújtani. A második lépésben ugyanis ez a kívánság megfogan. Ez akkor történik, amikor a szívünk már elkezd a kívánság után menni, és hozzáadjuk magunkat. Egy dolog meglátni egy kihívó plakátot az utcán (még nem bűn), ám teljesen más, ha szívünkben azt elkezdjük forgatni. Ekkor már odaadtuk magunkat a kívánságnak és a bűn megfogant a szívünkben. Ez vezet a harmadik lépéshez, amikor a bűn „megszületik”, azaz a cselekedetekben teljességre jut. Ha ezt nem fékezzük meg, és nem térünk meg belőle, akkor a bűn – ahogy Jakab mondja – a halálra visz.

Hogyan harcolhatunk a bűn ellen? Úgy, ha meglátjuk, és felvállaljuk a felelősségünket. Ahelyett, hogy a körülményeket vagy másokat okolnál a bukásért, inkább küzdesz lélekben a kísértés ellen. Három fronton teheted meg ezt. A legjobb, ha már csírájában felismered a kívánságot, és megtagadod azt. Jó, ha gyanakvóak vagyunk a szívünk kívánságaival, és nem adjuk át könnyen magunkat az ábrándozásnak. Így lehet a legkönnyebben ellenállni a kísértésben. Ám lehet, hogy ezen a ponton már túlhaladtál, és szívedben bűnné dédelgetted a kívánságot. Ez esetben a Szentírás tanácsa az, hogy ne engedd cselekedetté nőni, hanem hagyd abba a bűnt most. Ha kell, légy radikális, és szakítsd meg a bűnre vivő helyzetet – bármi áron! (Mt 5,29-31) Borulj Krisztus elé, kérve a kegyelemét, hogy lezárhasd a kívánságod, és megtagadhasd magad. De tehetsz-e valamit, ha ekkor se álltál meg? Igen, tehetsz: azt, hogy nem halogatod a bűnbánatot, hanem még most megtérsz a bukásból! Kedves budapesti gyülekezet, ne tévelyegjünk, ne vegyük komolytalanul a kísértéseket, hanem harcoljunk velük most! 
4. Bízz Isten jóságában!

Azonban Jakab tartogat számunkra egy utolsó, bátorító tanácsot. A kísértéseid közepette nemcsak az segítség, ha felméred azok célját, Istenhez mész bölcsességért és elkezded a harcot már a kívánságaiddal. Hanem az, ha mindezek közepette tudod, hogy van egy jó mennyei Atyád. „16Szeretett testvéreim, ne tévelyegjetek: 17minden jó adomány és minden tökéletes ajándék felülről való, és a világosság Atyjától száll alá, akinél nincs változás vagy változásnak árnyéka. 18Az ő akarata szült minket az igazság igéje által, hogy teremtményeinek első zsengéje legyünk.”
Valójában nem az a jó, amire a szíved csábít. Nem jársz pórul, ha megtagadsz minden kívánságot, ami ellentétes Isten igéjével. Nem akkor lesz jó neked, ha a világot választod Isten helyett. Hanem ha Istenbe és az Ő szavába veted bizalmadat. Ő tud neked igazán jót adni. Ha az Ő szavát követed, jóval fog megajándékozni. Ekkor tudhatod, hogy még a próbák is a javadat szolgálják. Ha Istennel harcolsz, akkor jöjjön bármi nehézség, nyomorúság, támadás, gyengeség, mégis semmi, de semmi nem választhat el Isten szeretetétől. Ámen.

